Virallinen lehti nro C 158 , 25/05/1998 s. 0094



KIRJALLINEN KYSYMYS E-3382/97 neuvostolle esittäjä(t): Carlos Robles Piquer (PPE) (23. lokakuuta 1997) Aihe: Kypros Euroopan komission Agenda 2000-asiakirjassa (KOM(97)2000 lop.) uskalletaan puhua Kyproksesta jopa suuremmalla tarkkuudella kuin komission lausunnossa vuodelta 1993. Agendassa tunnustetaan silti, että ¨siitä asti pääasiallisesti YK:n piirissä toteutetut pyrkimykset poliittisen sopimuksen aikaansaamiseksi... eivät ole tuottaneet mainittavia tuloksia¨. Eikö neuvoston mielestä kyseessä ole tyypillisesti ¨eurooppalainen ongelma¨, johon olisi löydettävä eurooppalainen ratkaisu, ja on itsekästä ja tekopyhää, jos me eurooppalaiset jätämme ongelman koko kansainvälisen yhteisön harteille. Kun Agenda 2000-asiakirjassakin myönnetään, että Kyproksessa tulee aina olemaan ¨kaksi yhteisöä ja kaksi erillistä aluetta¨, eikö neuvoston omasta mielestään pitäisi toimia välittäjänä näiden yhteisöjen välillä, ja tehdä kenties ensimmäinen aloite nykyisen rajalinjan oikeudenmukaisemman ja järkevämmän vetämisen puolesta, jotta esimerkiksi Nikosian kaupungin nykyinen hirvittävä kahtiajako voidaan poistaa? Eikö neuvoston mielestä juuri Kypros on oikea paikka soveltaa ¨yhteisen kannan¨ menetelmää, jota loogisesti seuraisi välittömästi ¨yhteinen toiminta¨ nykyisen häpeällisen ¨yhteisen toimimattomuuden¨ sijaan? Vastaus (12. helmikuuta 1998) 1. Euroopan unioni pitää tärkeänä sekä Kyproksen ongelman ratkaisemista Yhdistyneiden Kansakuntien turvallisuusneuvoston päätöslauselmien mukaisesti luomalla kahden yhteisön ja kahden alueen muodostama liitto että Kyproksen liittymistä Euroopan unioniin. Yleisten asioiden neuvosto esitti syyskuussa 1997 valittelunsa siitä, että heinäkuussa Troutbeckissa ja elokuussa 1997 Glionissa Yhdistyneiden Kansakuntien suojeluksessa käydyissä neuvotteluissa ei ollut edistytty. Neuvosto muistutti neuvotteluiden olevan kehittyvä prosessi, jonka tarkoituksena on päästä Kyproksen kysymyksen osalta kokonaisratkaisuun. Kysymys rajan määrittämisestä on ratkaistava näissä puitteissa. Puheenjohtaja aikoo jatkossakin osallistua merkittävällä tavalla Kyproksen kysymyksen ratkaisemiseen. Kuluneella puolivuotiskaudella puheenjohtaja on vieraillut Ateenassa ja Ankarassa, hän on tavannut ulkoasiainministeri Kasoulidesin Luxemburgissa sekä Cordevezin New Yorkissa ja lisäksi on pidetty ministeritason tapaaminen Kyproksen kanssa käytävän rakenteellisen vuoropuhelun puitteissa. Puheenjohtajavaltion Kyproksen edustaja tarkkailee tiiviisti tilannetta päivittäin ja on läheisessä yhteistyössä muiden kansainvälisten toimijoiden kanssa. 2. Eurooppa-neuvosto päätti Luxemburgissa 12. ja 13. joulukuuta 1997 pidetyssä kokouksessaan, että liittymisneuvottelut Kyproksen kanssa alkavat keväällä 1998. Eurooppa-neuvosto katsoo, että liittymisestä on oltava etua kaikille Kyproksen väestönosille ja sen on edistettävä niiden välistä rauhaa ja sovintoa. Liittymisneuvotteluilla myötävaikutetaan poliittisen ratkaisun löytymiseen Kyproksen ongelmaan väestönosien välisin, Yhdistyneiden Kansakuntien suojeluksessa käytävin neuvotteluin, joita on jatkettava kahden yhteisön ja kahden alueen muodostaman liiton luomiseksi. Neuvosto pyysi tässä yhteydessä, että Kyproksen hallituksen halukkuus ottaa Kyproksen turkkilaisväestön edustajat mukaan liittymisestä neuvottelevaan valtuuskuntaan osoitetaan käytännön toimin. Jos tämä pyyntö täytetään, puheenjohtaja ja komissio aloittavat asiaankuuluvat yhteydenpidot. 3. Ottaen huomioon yhdessä komission kanssa Kyproksen kysymyksen ratkaisemiseksi parhaalla tavalla tekemänsä ponnistelut, neuvosto torjuu arvion ¨yhteisestä toimimattomuudesta¨.